Elín Bríta Sigvaldadóttir er vöruhönnuður að mennt sem rekur vefverslunina Lauuf.com . Hún býr ásamt eiginmanni og tveimur sonum á Seltjarnarnesi í húsi sem þau hjónin festu kaup á fyrir ári síðan og hafa verið að taka smám saman í gegn . Eldhúsið hannaði Elín sjálf og setti upp sumarið 2018 . Þau höfðu þröngan tímaramma , eða rétt tæpar fjórar vikur , til þess að rífa niður gamla eldhúsið og setja upp nýtt en óhætt er að segja að vel hafi tekist til . Hvernig var eldhúsið áður ? Var skipulaginu breytt mikið þegar farið var í framkvæmdir á eldhúsinu ? Áður en við fórum í framkvæmdir var þetta klassískt U-laga eldhús og veggur aðgreindi eldhús og borðstofu . Okkur þótti mikil synd að hafa þennan vegg , því bæði skyggði hann á útsýnið og lokaði kokkinn af í eldhúsinu . Við eyðum miklum tíma með börnunum í þessu rými og viljum geta átt í samræðum við þá sem sitja í borðstofunni á meðan daglegum eldhúsverkum er sinnt . Eldhúsið hannaði Elín sjálf og setti upp sumarið 2018 . Hvaða hugmynd lagðir þú upp með ? Einfaldleika , hreinar línur og notagildi . Ég vildi hanna eldhús þar sem grunnurinn væri einfaldur og klassískur og auðvelt væri að breyta til með því að mála veggi eða skipta um höldur á innréttingum . Einnig vildi ég hafa sem minnst af tækjum og græjum sjáanlegar svo við fórum þá leið að setja örbylgjuofninn í neðri skáp í eyjunni og hafa önnur tæki innbyggð . Eldavélin er frá Smeg . Var útkoman í samræmi við upprunalega hugmynd ? Upprunalega var planið að hafa helluborð í eldhúseyjunni , en sú hugmynd fékk fljótt að fjúka því okkur fannst alveg hrikalegt að hafa háf á þessum stað . Þetta þýddi líka að ég gat splæst í draumaeldavélina , ákvörðun sem ég sé svo sannarlega ekki eftir . Á veggjum eldhússins eru Dark Paris frá Nordsjö og Restful Melun frá Nordsjö . Hvað er það besta við þetta tiltekna eldhús ? Eldavélin er klárlega í uppáhaldi en það er ekkert skemmtilegra en að elda á gasi . Svo er snilld að geta haft góða yfirsýn yfir efri hæðina því rýmið er mjög opið eftir að veggurinn fór . Eldhúsið er aðalsamkomustaðurinn í húsinu og þar er spjallvænt , sem mér finnst mjög mikilvægt , enda eru eldhúspartí langsamlega skemmtilegust . Mynd / Hákon Davíð Hvernig er efnisvalið og hvað réði því ? Við völdum borðplötu úr kvarssteini með náttúrusteinsútliti , en eins fallegur og alvörusteinn er , þá er hann ekki sá praktískasti fyrir fólk með lítil börn og þá sem elda mikið . Við ákváðum að hafa bæði eyjuna og vegghillurnar úr eik til þess að ná inn meiri hlýju . Mynd / Hákon Davíð Innréttingar : IKEA.Eldavél : Smeg , fæst í EirvíkInnbyggður ísskápur , ofn og uppþvottavél : AEG frá Ormsson Vaskur : Franke frá Ísleifi JónssyniLjós yfir eyju : Light Poing Copenhagen frá PfaffLjós yfir borðstofuborði : Gregg frá Foscarini , fæst í Lumex . Grænn litur á eldhúsvegg : Dark Paris frá Nordsjö , fæst í Sérefni . Litur á borðstofuvegg : Restful Melun frá Nordsjö , fæst í Sérefni .